16 vas ná groep op pendelaars losbrand | Maroela Media
16 vas ná groep op pendelaars losbrand
Altesaam 16 mense is in hegtenis geneem nadat 'n gewapende groep mans Vrydag by 'n taxi-staanplek in Durban lukraak op pendelaars losgebrand het.
Kol. Thembeka Mbhele, woordvoerder van die polisie, het gesê die voorval het Vrydag omstreeks 17:00 by die taxi-staanplek in Brookstraat gebeur. Volgens Mbhele het 'n Toyota Quantum-bussie by die staanplek stilgehou, 'n groep swaargewapende mans het uitgespring en talle skote afgevuur voordat hulle weer op die vlug geslaan het.
"Drie mense is ernstig beseer en na 'n hospitaal gehaas. Een van hulle het later in die hospitaal gesterf," het Mbhele gesê.
Die verdagtes het in die rigting van Pinetown gevlug en 'n polisiebeampte van die Pinetown-taakspan het die voertuig in New Germany opgemerk en agternagesit. "Die verdagtes het op die beampte losgebrand en hy het teruggeskiet. Niemand is in dié skietgeveg gewond nie. Die verdagtes het naderhand stilgehou, uit hul voertuig gespring en in 'n gebou in Pinetown ingehardloop," het Mbhele verduidelik.
Polisieversterking was gou op die toneel en 16 verdagtes is in hegtenis geneem. Daar is ook op 17 vuurwapens beslag gelê: nege gewere, 'n haelgeweer en sewe pistole.
Die verdagtes sal binnekort in die hof verskyn op aanklagte van moord, poging tot moord en onwettige besit van vuurwapens. Mbhele het gesê die vuurwapens waarop daar beslag gelê is, sal vir ballistiese toetse gestuur word om te bepaal of dit in die uitvoer van enige ander misdade gebruik is.
Genl.maj. Bheki Langa, waarnemende provinsiale polisiekommissaris, het die polisie geloof vir hul vinnige optrede om die verdagtes vas te trek.
Nóg 'n verdagte vas ná Vrystaat-plaasaanval
Shame, arme verdagtes! Foeitog…hoop nie die landdros stel die borg bedrag te hoog nie!
"Suid Afrika het 'n wonderlike storie om te vertel me may …." R1200 biljoen vir skuilings teen kriminele wat alles oorheers asseblief
Die land word getreiter deur terroriste ! Is die regering blind en doof ? Of is dit maar deel van sy planne om die alle mense sag te maak ?. MAAK DIE STRAFWET SWAARDER. GEE DAARDIE TIPE PERSONE DAN 40 JAAR TRONK STRAF !